โซเชียลสวดยับ รัฐบาลไม่แจกเงินสด ทำแห่ลงเราชนะ
โซเชียลสวดยับ รัฐบาลไม่แจกเงินสด ทำแห่ลงเราชนะเสี่ยงโควิด พนักงานกรุงไทยอารมณ์หลุดตะคอกคนจน
15 ก.พ. 2564

โลกโซเชียล ทั้ง ทวิตเตอร์ และ เฟซบุ๊ก ต่างเผยแพร่ภาพการลงทะเบียนโครงการเราชนะ ของคนกลุ่มที่ต้องการความช่วยเหลือเป็นพิเศษ เช่น ไม่สามารถเข้าถึงระบบอินเตอร์เน็ต ไม่มีสมาร์ทโฟน ไม่สามารถเข้าแอปพลิเคชันเป๋าตัง อยู่ในภาวะพึ่งพิง ผู้สูงอายุ ผู้พิการ ผู้ป่วยติดเตียง เป็นต้น ที่ธนาคารกรุงไทยระหว่างวันที่ 15-25 ก.พ. 2564 ซึ่งวันนี้เป็นวันแรก มีประชาชนมาลงทะเบียนจำนวนมาก ทำให้ธนาคารกรุงไทยรองรับไม่ไหว
ทั้งนี้ โลกโซเชียล มีคนเข้ามาให้ความเห็นต่อว่า รัฐบาลจำนวนมาก ว่าต้นเหตุมาจากการไม่แจกเงินสด ทำให้คนต้องมาลงทะเบียนจำนวนมาก เสี่ยงกับการแพร่ระบาดและติดเชื้อโควิด-19
ผู้ที่เข้ามาให้ความเห็นรายหนึ่งระบุว่า "รัฐบาลคิดได้อย่างไร ว่าไม่แจกเงินสด ลดการแย่งมากดเงินที่ตู้เอทีเอ็ม ลดการติดและแพร่เชื้อโควิด-19 แต่สุดท้ายคนมาลงทะเบียนที่สาขาจำนวนมาก จนไม่มีระยะห่าง เสี่ยงติดโควิดมากกว่าแจกเงินสด"
นอกจากนี้ โลกโซเชียลยังมีการเปิดเผยภาพและคลิปของพนักงานธนาคารกรุงไทย ใช้วาจาไม่สุภาพกับคุณยายสูงอายุที่มาลงทะเบียนโครงการเราชนะ จนคุณยายเสียใจทนไม่ได้ถึงขนาดร้องไห้ออกมา ซึ่งเหตุการณ์ดังกล่าวยังไม่มีการชี้แจงจากธนาคารกรุงไทย




ทั้งนี้ พล.อ.ประยุทธ์ จันทร์โอชา นายกรัฐมนตรี และ รมว.กลาโหม กล่าวว่า ได้รับการรายงานการลงทะเบียนโครงการเราชนะที่ธนาคารกรุงไทยที่เริ่มวันนี้ มีการเบียดเสียดยัดเยียดกันมาก ไม่จำเป็นต้องมาวันแรกก็ได้ ได้ไหม บางที่มันแน่นเกินไป และมันเกิดขีดความสามารถ มันไม่ได้ใช้ระบบออนไลน์ ที่เป็นระบบที่มันเร็ว ยังเป็นระบบที่ต้องใช้เปเปอร์ มีการติดต่อสอบถามข้อมูลกัน เพราะอย่างนั้นมันต้องใช้เวลามากพอสมควร วันหนึ่งอาจจะไม่ได้มากนัก แต่ถ้าเราทยอยกันมามันก็ไม่คับคั่ง มีเวลาลงได้อีก ซึ่งเขามีการกำหนดไว้แล้ว
"ได้สั่งให้กระทรวงการคลังไปดูเรื่องนี้ หากเวลาลงทะเบียนน้อยเกินไปก็ให้ขยายเวลาได้ และขอให้ประชาชนที่ไปลงทะเบียนอย่าลืมใส่หน้ากาก และรักษาระยะห่าง เพื่อป้องกันการแพร่ระบาดและติดเชื้อโควิด-19" นายกรัฐมนตรี กล่าว